## Rješenje o oduzimanju dozvole za obavljanje poslova brokera i investicijskog savjetnika Marku Ilijaševiću iz Rijeke

### NN 97/2005 (8.8.2005.), Rješenje o oduzimanju dozvole za obavljanje poslova brokera i investicijskog savjetnika Marku Ilijaševiću iz Rijeke

# KOMISIJA ZA VRIJEDNOSNE PAPIRE REPUBLIKE HRVATSKE

**1898**

Na temelju odredbi članka 12. točka 5. i članka
58. stavka 1. toč­ka 7. Zakona o tržištu vrijednosnih
papira (»Narodne novine« br. 84/02), Komisija za
vrijednosne papire Republike Hrvatske po službenoj dužnosti, u predmetu
oduzimanja dozvole za obavljanje poslova brokera i dozvole za obavljanje
poslova investicijskog savjet­nika Marku Ilijaševiću iz Rijeke, J. Završnika
7, na sjednici održanoj 28. srpnja 2005. godine, donijela je

## RJEŠENJE

1. Marku Ilijaševiću
iz Rijeke, J. Završnika 7, oduzima se dozvo­la za obavljanje poslova brokera.

2. Marku Ilijaševiću
iz Rijeke, J. Završnika 7, oduzima se dozvo­la za obavljanje poslova investicijskog savjetnika.

3. Marko Ilijašević iz
Rijeke, J. Završnika 7, briše se iz Registra
ovlaštenih brokera i iz Registra ovlaštenih investicijskih savjetnika, koje
vodi Komisija za vrijednosne papire Republike Hrvatske.

4. Ovo rješenje objavit će se u »Narodnim
novinama«.

Obrazloženje

Rješenjima Komisije za vrijednosne papire
Republike Hrvatske (dalje: Komisija) od 23. siječnja 2003. godine, klasa:
UP/I-450-08/03-02/15 i klasa: UP/I-450-08/03-02/02, Marku Ilijaševiću
iz Rijeke, J. Završnika 7, zaposleniku ovlaštenog
društva Rijeka vrijednosnice d.o.o., Rijeka, izdane su na neodređeno vrijeme
dozvola za obavljanje poslova brokera i dozvola za obavljanje poslova
investicijskog savjetnika.

Odredbom članka 10. stavka 1. Pravilnika o
sadržaju zahtjeva za izdavanje i postupku izdavanja dozvola ovlaštenim
društvima i osobama ovlaštenim za obavljanje poslova s vrijednosnim papirima
(»Narodne novine« br. 143/02) istaknuta je obveza
brokera/investicijskog savjetnika da kontinuirano obavlja poslove sukladno
Zakonu o tržištu vrijednosnih papira (»Narodne novine« br.
84/02, dalje: Zakon) i aktima Komisije.

Rješenjem Komisije klasa: UP/I-450-08/05-02/61
od 19. travnja 2005. godine, ovlaštenom društvu Rijeka vrijednosnice d.o.o.,
Rijeka, oduzeta je dozvola za obavljanje svih poslova s vrijednosnim papirima.
Dakle, Rijeka vrijednosnice d.o.o., Rijeka, od 19. travnja 2005. godine nisu
ovlašteno društvo.

Kako je odredbom članka 58. stavak 1. točka 7.
Zakona propisano da će Komisija rješenjem oduzeti dozvolu
brokeru/investicijskom savjetniku koji prestane ispunjavati uvjete na temelju
kojih mu je dozvola izdana ako u roku koji Komisija odredi te uvjete ne ispuni,
Komisija je zaključkom, klasa: UP/I-450-08/05-02/62 od 19. travnja 2005. godine
imenovanom odredila rok od 3 mjeseca za dostavu do­kaza da je zaposlen u
ovlaštenom društvu na obavljanju poslova trgovine s vrijednosnim papirima i/ili
savjetovanja prilikom investiranja u vrijednosne papire. Kako je razvidno iz
dostavnice, predmet­ni zaključak uručen je Marku Ilijaševiću
26. travnja 2005. godine.

Budući da Marko Ilijašević
nije do 26. srpnja 2005. godine, a niti naknadno, Komisiji dostavio traženi
dokaz o zaposlenju, valjalo je riješiti kao i uzreci
ovog rješenja, dakle oduzeti mu predmetne dozvole i brisati ga iz Registra
ovlaštenih brokera u koji je upisan pod rednim brojem 94 i iz Registra ovlaštenih
investicijskih savjetnika u koji je bio upisan pod rednim brojem 12 (dvanaest).

Sukladno odredbama članka 8. Zakona, ovo
rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali
se protiv istoga može pokrenuti upravni spor podnošenjem tužbe Upravnom sudu
Republike Hrvatske u roku 30 dana od dana primitka ovog rješenja.

Klasa: UP/I-450-08/05-02/62

Urbroj: 567-03/05-2

Zagreb, 28. srpnja 2005.

Predsjednik

Komisije za vrijednosne papire

**Miljenko** **Fičor, v. r.**

Rješenje, NN 97/2005-1898